Псыутхым утыкур егъэбжьыфIэ
Къэбэрдей-Балъкъэрым и къалащхьэр нэхъри дахэ хъуащ макъамэм зыдэзыщIу «къафэ», зэмыфэгъуу къаблэ псыутхыр ЗэгурыIуэныгъэм и утым зэры-щаухуэрэ. Нэхъапэм утыр нэщIу щытамэ, иджы ар цIыху кIуапIэ, зэхуэсыпIэ зэрыхъуам гу лъыботэ.
Республикэм исхэм я дежкIэ саугъэт гъуэзэджэщ зи лъагагъыр зэщхьэщыкIыу псы къизыутхыкI, фалъэ теплъэ зиIэ псыутхыр. Псыутхыр компьютеркIэ ягъэлажьэ. Макъамэр зыхуэдэм елъытауэ, псыутхым и инагъымрэ и плъыфэмрэ ехъуэж. Макъамэ псынщIэ къыщеуэкIэ, псыутхым метр 25-м нэсу лъагэу зеIэт, и щхьэщыгум мафIэхэр щылы-ду. Ар классикэ, рок, лъэпкъ макъамэхэм «къыдофэ».
КъБР-м и Правительствэм и Унэм и гупэм къит псыутхым деж пщыхьэщхьэкIэрэ щIалэгъуалэри нэхъыжьыIуэхэри куэду щызэхуос. Утым ит тетIысхьэпIэхэм тес нэхъыжьхэр мэуэршэр, псыутхым и Iуфэм щызэхуэс щIалэгъуалэр зэроцIыху. Макъамэр зэхэзых сабийхэр къо-фэ. НыбжьыщIэхэм сыхьэт бжыгъэ хэхакIэ псыутхым и Iэгъуэблагъэхэм къыщажыхь утым деж пIалъэкIэ къагъэсэбэпыну щат шыхэмкIэ, лъакъуэрыгъажэхэмкIэ, цIыху зыбжанэ зэрыхуэ электромашинэмкIэ.
Зэхуэсахэм зыгъэпсэхупIэр къазэрыщыхъумкIэ деупщIащи, къыджаIам фыщыдогъэгъуазэ.
Александровэ Дианэрэ Крамер Екатеринэрэ (Псыхуабэ бзэщIэныгъэхэмкIэ и университетым и студентхэщ):
— гъэмахуэ зыгъэпсэхугъуэм иредгъэхьэлIэри, Налшык дыкъэкIуащ. Къалэм и щIыпIэ нэхъ дахэхэм ящыщ мы псыутхым и Iуфэм деж щIэх-щIэхыурэ ди зэманыр щыдогъакIуэ. Пщыхьэщхьэм сыхьэт 21.00 нэужьым мыбдеж цIыху куэд щызэхуос, псыутхыр макъамэм «къыдэфэу» щыщIидзэкIэ. Мы утыр хуабжьу дигу ирохь. Ар щэнхабзэ центр хъуауэ жыпIэ хъунущ.
Кадыровэ Залинэ (еджакIуэ):
— Мыбдеж гъунэгъуу сыщопсэури, си унагъуэм, ныбжьэгъухэм, шыпхъухэм я гъусэу сыкъокIуэ. Мы щIыпIэр тфIэщIэщыгъуэщ. Уасэ иIэкъым пщыхьэщхьэр мыбдеж щыбгъэкIуэну! Къэрэшей-Шэрджэсым щыщ, Интернет-сайткIэ къэсцIыхуу къезгъэблэгъа си ныбжьэгъу Аланэ иджыпсту си гъусэщ. Къалэм зыщезгъэплъыхьати, ди щIыуэпсым и къулеягъымрэ дахагъымрэ игу ирихьащ. Псом хуэмыдэу дэзыхьэхыпар мы псыутхырщ. Я щIыпIэм кIуэжмэ, псоми яхуиIуэтэжынущ Налшык зыгъэпсэхупIэ зэрикуэдымрэ дэт псыутхым и дахагъымрэ.
АфIэунэ Миланэ (мы гъэм япэ классым кIуэну зегъэхьэзыр):
— Дзэлыкъуэ районым хыхьэ Малкэ къуажэм сыщыщщ. Мыбдеж гъунэгъуу щыт сымаджэщым си узыншагъэм къыщыкIэлъоплъ. Си анэмрэ сэрэ хьэуа къабзэкIэ дыбэуэну дыкъыщIэкIащ. Псори сигу ирохь, мамэ мыбы иджыри Iэджэрэ зыкъезгъэшэнущ.
Тамерлан (школакIуэ):
— Сэри Миланэ зыщигъэхъуж сымаджэщым сы- щIэлъщ. Псыутхыр Iейуэ сигу ирихьащ, ауэ абы ит псыр зэрахъуэкIыну и чэзу зэрыхъуам гу лъыстащ. Гъэ еджэгъуэщIэм щIэддзэжмэ, дапщэщи хуэдэу, гъэмахуэ зыгъэпсэхугъуэр зэрыдгъэкIуам теухуа сочиненэ ттхыжыну къытпэщылъщ. Абы Iэмал имыIэу хэзгъэхьэнущ мы утым гукъинэжу икIи гъэщIэгъуэну зэманыр зэрыщызгъэкIуар.
ТЕКIУЖЬ Заретэ.
Сурэтыр МАМИЙ Руслан трихащ.
